กรุงไทย(KTB)ลูบคมตลาดทุน
พับผ่าสิ! หุ้นกรุงไทย กลับมาคึกคักอีกครั้ง
27 ส.ค. 2558

ธนะชัย ณ นคร
 
พับผ่าสิ! หุ้นกรุงไทย กลับมาคึกคักอีกครั้ง
ยอดซื้อขายวานนี้กระโดดพุ่งขึ้นมาอยู่อันดับ 2 เลยล่ะ กว่า 2.54 พันล้านบาท
และราคาบวกมาหลายวันแล้วด้วย
หันไปถามนักวิเคราะห์ ก็ยังเห็นเชียร์ซื้อๆ กันอยู่ เพราะราคายังห่างจากเป้าหมายอยู่พอสมควร
ผมเข้าไปเช็กราคาของ KTB ที่แต่ละโบรกฯ บอกกันมาคร่าวๆ ก็อยู่ระหว่าง 19-22 บาท หากมองราคากันตรงนี้ ก็จัดเป็นหุ้นที่มีอัพไซด์
ใครมีเงินก็ใส่กันได้เต็มที่
ราคาหุ้นกว่า 1 เดือนก่อนหน้านี้ เพิ่งจะหล่นตุ๊บลงไปที่ 16.60 บาท ต่ำกว่าบุ๊คแวลูที่ 17.19 บาท
หากนำมาคำนวณกับราคาปิดวานนี้ที่ 18.10 บาท หุ้น KTB บวกขึ้นมาแล้วกว่า 9%
ก็คงจะปฏิเสธกันไม่ได้ว่า ราคาหุ้นที่ขึ้นมาแบบนี้ มาจากปัจจัยจากคนที่ชื่อ “สมคิด จาตุศรีพิทักษ์” และ “อภิศักดิ์ ตันติวรวงศ์” เข้ามานั่งคุมทีมเศรษฐกิจ
ก็อย่างที่เรารับทราบกันครับ
ทีมนี้นโยบายด้านเศรษฐกิจเป็นเชิงรุก ไม่ใช่เชิงรับที่คอยแต่ตั้งการ์ด แล้วออกหมัดแย็บ
หรือเป็นมวยก็เป็นประเภทไฟเตอร์นั่นแหละ
ดูเหมือนนักลงทุน และประชาชนจะฝากผีฝากไข้กันไว้พอสมควร
สังเกตได้จากกระแสในโซเชียลมีเดีย ก็ตอบรับดี นักลงทุนเองก็มีเซนติเมนต์เชิงบวก ส่วนนักธุรกิจนี่ เห็นหลายคนเขาก็ยกมือเชียร์กันมาตั้งนานแล้ว
การอัดฉีดเงินเข้าสู่รากหญ้ากว่า 5 หมื่น ถึง 1 แสนล้านบาท ถือว่ามาถูกทางแล้วล่ะ
ขึ้นอยู่กับว่าจะใช้วิธีการรูปแบบไหน
หากจะจับใส่มือฟรี แล้วให้ไปใช้กัน ก็คงไม่น่าใช่
ล่าสุด จากข่าว เห็นว่าจะผ่านกองทุนหมู่บ้าน ดอกเบี้ย 0% แต่มีการกำหนดเงื่อนไขที่ดูแล้ว ไม่ได้ถึงกับเข้มงวดอะไรมากนัก แต่ก็ไม่ได้มีความเสี่ยงจนเกินไป
ระดับอดีตนายแบงก์ใหญ่อย่างคุณอภิศักดิ์ คิด เขาบอกว่า “หายห่วง”
คุณอภิศักดิ์ นั้นเป็นนายแบงก์ที่อยู่ในตำแหน่ง กรรมการผู้จัดการใหญ่ กับ แบงก์กรุงไทย มา 2 สมัย หรือ 8 ปี
เป็นเอ็มดีแบงก์กรุงไทยเพียงไม่กี่คนที่ตลอดการทำงานมานั้น ค่อนข้างไร้ปัญหา
แม้จะมีเรื่องการขอจากทางการเมืองเข้ามาข้องแวะบ้าง แต่อดีตนายแบงก์คนนี้ก็บริหารเป็น กระทั่งอยู่จนครบวาระได้แบบชิลๆพา KTB ไปหาแสงสว่างได้
ส่วนคุณสมคิด นั้น
ผมเคยเขียนบอกไว้ก่อนหน้านี้แล้วว่า “นักการตลาด” มักจะมองเห็น “โอกาส”
ทำ SWOTAnalysis ออกมา จุดแข็ง โอกาส ของไทยอยู่ตรงไหน
แล้วอะไรคือ อุปสรรค และจุดอ่อน
คือมีปัญหาตรงไหน ก็แก้ตรงนั้น เช่น รากหญ้า เอสเอ็มอี ที่เป็นคนกลุ่มใหญ่ของประเทศกำลังมีปัญหา เราก็ต้องทำให้เขามีเงิน (ทุน) เพื่อนำไปหมุนเวียนต่อได้
ไม่ใช่ปล่อยไปตายข้างถนน
ส่วนวิธีการนั้น ก็แน่นอนว่า จะไม่เหมือนกับนักคิดทางเศรษฐศาสตร์บางคนที่ชอบใช้หลักสูตรเศรษฐศาสตร์จาก A ไป B แล้วก็ไป C
แต่นักการตลาดอาจจะข้ามขั้นตอนไป C หรือไปที่ D เลย
หรือมีวิธีการดูแล้วอาจลัดขั้นตอนมากกว่านั้น
นโยบายที่ออกมาส่วนใหญ่ จำเป็นต้องพึ่งพาแบงก์รัฐเป็นหลัก โดยเฉพาะกรุงไทย ส่วนภาคเอกชนเองนั้น ก็เห็นว่า จะมีการเรียกมาเพื่อหารือร่วมกัน เพื่อช่วยพลิกฟื้นเศรษฐกิจ
เชื่อว่านโยบายที่ออกมา นายกฯ ลุงตู่ ท่านคงเห็นด้วยแล้ว
หากมาตรการที่ออกมาได้ผล และมีความจริงจัง ทั้งโครงสร้างพื้นฐาน การส่งออก การช่วยรากหญ้า และเอสเอ็มอีความเชื่อมั่นก็จะกลับเพิ่มขึ้นอีก
ส่วนหุ้นกรุงไทย ราคาน่าจะมีพักฐาน พักเหนื่อยบ้าง
ปัจจัยลบเรื่องหนี้เสียยังคงมีอยู่
แต่หากไตรมาส 3/2558 ออกมาดี เอ็นพีแอลไม่เพิ่ม ตั้งสำรองเผื่อฯ ปกติ แถมยังมีข่าวเรื่องจะได้รับเงินคืน 1 หมื่นล้านบาทจากคดี KMC อีก
ซื้อหุ้นในราคาตอนนี้ ผลตอบแทนเงินปันผล 5%
ขาขึ้นของหุ้นกรุงไทย น่าจะกลับมาแล้ว
 
 
 
 
 
 